নাটোরে একই স্থানে আ. লীগের দুই গ্রুপের পাল্টাপাল্টি কর্মসূচি ঘিরে উত্তেজনা
নাটোরের বাগাতিপাড়া উপজেলায় একইস্থানে আওয়ামী লীগের দুই গ্রুপের পাল্টাপাল্টি কর্মসূচি ঘিরে উত্তেজনা দেখা দিয়েছে। পরিস্থিতি নিয়ন্ত্রণে বাগাতিপাড়া উপজেলার মালঞ্চি বাজারে ম্যাজিস্ট্রেট ও ব্যাপক পুলিশ মোতায়েন করা হয়েছে।
আজ সোমবার সকালে মালঞ্চি স্টেশনের পূর্ব পাশে সাবেক এমপি মো. শহিদুল ইসলাম বকুল সমর্থিত উপজেলা আওয়ামী লীগের নেতাকর্মীদের কর্মসূচি শুরু হয়। তারা স্বতন্ত্র প্রার্থী হিসেবে নির্বাচিত নাটোর-১ আসনের এমপি মো. আবুল কালাম আজাদ দুর্নীতি করে নির্বাচনের খরচ ১ কোটি ২৬ লাখ তোলা হবে এমন বক্তব্যের প্রতিবাদে এই কর্মসূচি ঘোষণা করেন। অন্যদিকে, একই স্থানের পশ্চিম পাশে সকাল থেকেই অবস্থান নেন বর্তমান সংসদ সদস্য মো. আবুল কালাম আজাদ সমর্থকরা। এমপি মো. আবুল কালাম আজাদের বিরুদ্ধে অপপ্রচারের প্রতিবাদে এই কর্মী সভার ডাক দেওয়া হয়েছে।
বাগাতিপাড়া উপজেলা আওয়ামী লীগের সভাপতি নুরুল ইসলাম ঠান্ডু বলেন, 'পাল্টাপাল্টি কর্মসূচির বিষয়ে আমি জানি না। এমপি কালাম প্রকাশ্যে দুর্নীতি করে ভোটের খরচ তোলার ঘোষণা দিয়েছেন। তার প্রতিবাদে আমাদের এই কর্মসূচি।'
জানতে চাইলে এমপি মো. আবুল কালাম আজাদের সমর্থক উপজেলা আওয়ামী লীগের সাধারণ সম্পাদক মো. মজিবর রহমান বলেন, 'এমপি কালামের বিরুদ্ধে অপপ্রচার চালানো হচ্ছে এর প্রতিবাদে কর্মীসভার ডাক দেওয়া হয়েছে। পাল্টাপাল্টি কর্মসূচির বিষয়ে আমার জানা নাই।'
বাগাতিপাড়া থানার ভারপ্রাপ্ত কর্মকর্তা নান্নু খান বলেন, 'দুই পক্ষের কর্মসূচিতে এলাকায় উত্তেজনা বিরাজ করছে। পরিস্থিতি নিয়ন্ত্রণে অতিরিক্ত পুলিশ মোতায়েন করা আছে। আশা করি শান্তিপূর্ণভাবে কর্মসূচি শেষ হবে।'
বাগাতিপাড়া উপজেলা নির্বাহী কর্মকর্তা মোহাইমেনা সারমিন বলেন, 'পরিস্থিতি নিয়ন্ত্রণে সেখানে একজন ম্যাজিস্ট্রেট মোতায়েন করা হয়েছে। প্রয়োজন হলে ওই এলাকায় ১৪৪ ধারা জারির সুপারিশ করা হবে।'

নাটোরের বাগাতিপাড়া উপজেলায় একইস্থানে আওয়ামী লীগের দুই গ্রুপের পাল্টাপাল্টি কর্মসূচি ঘিরে উত্তেজনা দেখা দিয়েছে। পরিস্থিতি নিয়ন্ত্রণে বাগাতিপাড়া উপজেলার মালঞ্চি বাজারে ম্যাজিস্ট্রেট ও ব্যাপক পুলিশ মোতায়েন করা হয়েছে।